The Pizza ดึงไอดอล “ไอซ์-พาริส” คัมแบ็ก “พิซซ่าไซส์ยักษ์” คาดกวาดยอดขาย 200 ลบ.ใน 4 เดือน
The Pizza ดึงไอดอล “ไอซ์-พาริส” คัมแบ็ก “พิซซ่าไซส์ยักษ์” คาดกวาดยอดขาย 200 ลบ.ใน 4 เดือน
15 ม.ค. 2564

นายภาณุศักดิ์ ซื่อสัตย์บุญ ผู้จัดการทั่วไป เดอะ พิซซ่า คอมปะนี ภายใต้การดำเนินการของ บริษัท เดอะ ไมเนอร์ ฟู้ด กรุ๊ป จำกัด (มหาชน) กล่าวว่า จากความสำเร็จของการเปิดตัวเมนูพิเศษ “นิวยอร์ก พิซซ่า” พิซซ่าสไตล์นิวยอร์กแท้ไซส์ยักษ์ขนาด 18 นิ้ว ที่ได้รับการขนานนามว่าใหญ่จนใส่ถุงไม่ได้ ช่วงปลายปีที่ผ่านมา นับเป็นปรากฏการณ์ครั้งยิ่งใหญ่ในประวัติศาสตร์ของ เดอะ พิซซ่า คอมปะนี ที่ได้รับกระแสตอบรับอย่างถล่มทลายภายใน 14 วัน กว่า 200,000 ถาด จึงเป็นที่มาของการกลับมาของ “นิวยอร์ก พิซซ่า XXXL” ใหม่ที่มีความพิเศษกว่าเดิม เพราะได้รับการคิดค้นหน้าพิซซ่าใหม่ที่มาพร้อมแป้งนิวยอร์ก พิซซ่าขนานแท้
และยิ่งไปกว่านั้นการกลับมาของ “นิวยอร์ก พิซซ่า XXXL” ยังมาพร้อมการเปิดตัว แบรนด์แอมบาสเดอร์นิวยอร์ก พิซซ่า XXXL คนแรกของประเทศไทย และเป็นคนแรกของเดอะ พิซซ่า คอมปะนี ในรอบ 10 ปี โดยผู้ที่ได้รับเลือกคือ ‘ไอซ์ – พาริส อินทรโกมาลย์สุต’ นักแสดงและนักร้องขวัญใจวัยรุ่นชั้นแนวหน้าของเมืองไทยด้วยหน้าตารูปลักษณ์ลูกครึ่ง ที่สามารถสะท้อนความเป็นคนรุ่นใหม่ที่ชื่นชอบความทันสมัย  มีไลฟ์สไตล์สนุกสนาน อารมณ์ดี มีเพื่อนจำนวนมาก อย่างไรก็ตาม เดอะ พิซซ่า คอมปะนี  กำหนดขาย “นิวยอร์ก พิซซ่า XXXL” ใหม่ ตั้งแต่วันนี้ ถึง 30 เมษายนนี้ เท่านั้น โดยคาดว่าจะได้รับการตอบรับ ไม่ต่ำกว่า สองร้อยล้านบาท ตลอด 4 เดือนนี้
นายภาณุศักดิ์ กล่าวต่อว่า “นิวยอร์ก พิซซ่า XXXL” ใหม่เปิดตัวพร้อม 4 หน้าใหม่ล่าสุด ที่ได้รับการคิดค้นและดึงเอกลักษณ์ของรสชาตินิวยอร์ก พิซซ่าขนานแท้ ด้วยการใช้แป้งโฮมเมด มีความหอม และบางนุ่มเป็นเอกลักษณ์เฉพาะตัว ผสมผสานวัตถุดิบสุดพิเศษ ได้แก่ 1) มาการิต้า เอาใจคนชอบชีสด้วยชีสคุณภาพเยี่ยม อร่อย และวัตถุดิบคุณภาพอย่างมะเขือเทศลูกโต ที่ใช้ในพิซซ่าหน้านี้โดยเฉพาะ 2) คาโบนาร่า อีกหนึ่งหน้าพิซซ่ายอดนิยม ด้วยส่วนผสมซอสคาโบนาร่าสูตรเฉพาะ มาพร้อมเบคอนแบบจัดเต็ม และออนท็อปด้วยไข่ออนเซน โรยด้วยชีสพาเมซาน ครบสูตรคาโบนาร่าสไตล์อิตาลี 3) พาร์ม่าแฮม อีกตัวเลือกของคนชื่นชอบพิซซ่าสไตล์อิตาลี ด้วยส่วนผสมสุดกลมกล่อมของพาร์ม่าแฮม และสับปะรดแว่นใหญ่
และ 4) ซีฟู้ด มาเนีย เอาใจคนรักซีฟู้ด ด้วยซอสเนยกระเทียมพิเศษสูตรเฉพาะ ที่ทำให้รสชาติของกุ้งและปลาหมึกอร่อยเข้ากันยิ่งขึ้น โดยทั้งหมดมีให้เลือก 2 ขนาด ได้แก่ ไซส์ยักษ์ใหญ่ XXXL ขนาด 18 นิ้ว ในราคาเริ่มต้นเพียง 399 บาท และ ไซส์ยักษ์เล็ก XXL ขนาด 15 นิ้ว ในราคาเริ่มต้นเพียง 379 บาท พร้อมให้บริการทั้งแบบนั่งรับประทานในร้าน ซื้อกลับบ้าน และเดลิเวอรี่
สำหรับกลยุทธ์การตลาดในปี 2021 เดอะ พิซซ่า คอมปะนี ยังคงมุ่งเน้นการปรับตัวตามสถานการณ์ภาพรวมของตลาด เพื่อตอบโจทย์ทุกความต้องการของลูกค้า ดังเช่นในปีที่ผ่านมา ได้มีการทำโปรโมชันออกมามากมายที่ได้รับการตอบรับเป็นอย่างดีจากลูกค้า อาทิ “โปรโมชันซื้อ 1 ถาด แถมฟรีอีก 1 ถาด” ซึ่งได้รับการตอบรับเป็นอย่างดีในช่วงกระแสเดลิเวอรี่มาแรง อีกทั้งเดอะ พิซซ่า คอมปะนี ยังตอบสนองมาตรการป้องกันการติดเชื้อได้อย่างรวดเร็ว ด้วยการปรับบริการให้เป็นการส่งแบบไร้สัมผัส (Zero touch delivery) ตั้งแต่ในช่วงต้นของสถานการณ์การแพร่ระบาดของโควิด-19
นอกจากนี้ ยังมีการเปิดตัวกิจกรรมสร้างการมีส่วนร่วมให้แก่ลูกค้า อย่างแคมเปญ “พิซซ่าซึ้ง ๆ มาให้เธอ” ที่มีกิมมิคสุดซึ้งเสิร์ฟพิซซ่าพร้อมข้อความกินใจให้แก่ลูกค้าทุกท่าน ซึ่งได้รับความประทับใจจากลูกค้าเป็นอย่างมาก นอกจากนี้ เดอะ พิซซ่า คอมปะนี ยังเตรียมความพร้อมการเปิดตัวเมนู บริการ รวมถึงกิจกรรมใหม่ๆ มากมายออกมาสร้างสีสัน และเอาใจลูกค้า ตลอดปีนี้